## Rješenje o odobrenju objavljivanja ponude za preuzimanje javnoga dioničkog društva KOKA, za VINDIJU d.d.

### NN 99/2005 (16.8.2005.), Rješenje o odobrenju objavljivanja ponude za preuzimanje javnoga dioničkog društva KOKA, za VINDIJU d.d.

# KOMISIJA ZA VRIJEDNOSNE PAPIRE REPUBLIKE HRVATSKE

**1940**

Sukladno odredbama članka 13. stavka 2. Zakona o
preuzima­nju dioničkih društava (»Narodne novine«, broj 84/02., 87/02. i
120/02.), Komisija za vrijednosne papire Republike Hrvatske, na temelju Zahtjeva
trgovačkog društva VINDIJA d.d., Varaždin, Međimurska 6, zastupanog po
opunomoćeniku, trgovačkom društvu TO ONE d.o.o., Zagreb, Zelinska 3, koje
zastupa Josip Galinec, direktor, za odo­brenje objavljivanja ponude za preuzimanje javnoga
dioničkog društva KOKA d.d., Varaždin, Jelkovečka
ulica b.b., na sjednici održanoj 11. kolovoza 2005., donijela je

## RJEŠENJE

1. Trgovačkom društvu VINDIJA d.d., Varaždin,
Međimurska 6, odobrava se objavljivanje ponude za preuzimanje javnoga dioničkog
društva KOKA d.d., Varaždin, Jelkovečka ulica b.b.

2.
Ovo rješenje objavit će se u »Narodnim novinama«.

Obrazloženje

I. Trgovačko društvo VINDIJA d.d., Varaždin,
Međimurska 6 (dalje u tekstu: Ponuditelj), zastupano po opunomoćeniku, trgovač­kom društvu TO ONE d.o.o., Zagreb, Zelinska 3,
kojeg zastupa Josip Galinec, direktor, podnijelo je
Komisiji za vrijednosne papire Repu­blike Hrvatske
(dalje u tekstu: Komisija), 8. kolovoza 2005. godine, sukladno odredbi članka
13. stavka 1. Zakona o preuzimanju dio­ničkih
društava (dalje u tekstu: Zakon), Zahtjev za odobrenje objav­ljivanja ponude za preuzimanje trgovačkog društva KOKA
d.d., Varaždin, Jelkovečka ulica b.b. (dalje u
tekstu: Izdavatelj), ponudu i isprave iz članka 12. stavak 2. Zakona.

Komisija je 9. kolovoza 2005. zatražila ispravak
teksta ponude za preuzimanje i dopunu dokumentacije na način propisan odred­bom članka 12. stavka 2. Zakona. Posljednju dopunu
dokumentacije Komisija je zaprimila 11. kolovoza 2005., od kada se Zahtjev
Ponuditelja za odobrenje objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine«, broj 118/03.),
u svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine«, broj 84/02).

Komisija je izvršila uvid u podatke sudskog
registra na internetu te utvrdila da temeljni kapital Izdavatelja iznosi
180,644.000,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu siječnju,
veljači i ožujku 2005. godine, imao više od 100 dioničara.

III. Obveza objavljivanja ponude za preuzimanje,
sukladno odred­bi članka 4. stavka 3. alineje 2. Zakona, nastala je za
Ponuditelja 30. lipnja 2005., protekom 18 mjeseci od dana prvog stjecanja
dionica nakon prethodne ponude za preuzimanje, stjecanjem ukupno 867 dionica,
odnosno 0,09% učešća u temeljnom kapitalu Izdavatelja, što daje 0,09% od ukupnog
broja glasova koje daju dionice Izdavatelja s pravom glasa, transakcijom na
Varaždinskoj burzi d.d., Varaždin, 31. prosinca 2003. godine. Nakon prethodne
ponude za preuzimanje Ponuditelj je ukupno stekao 12.169 dionica, odnosno 1,35%
učešća u temeljnom kapitalu Izdavatelja, što daje 1,35% od ukupnog broja
glasova koje daju dionice Izdavatelja s pravom glasa, a nakon kojih stjecanja
raspolaže sa 744.506 dionica odnosno 82,43% učešća u temeljnom kapitalu
Izdavatelja, što daje 82,43% od ukupnog broja glasova koje daju dionice
Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 295,88 kuna po dionici. Prema podacima
do­stupnima Komisiji i dokumentaciji priloženoj uz
predmetni Zahtjev, najviša cijena po kojoj je Ponuditelj stekao dionice
Izdavatelja s pravom glasa u razdoblju nakon prethodne ponude za preuzimanje
iznosi 191,01 kn po dionici. Prema podacima Zagrebačke burze d.d., Zagreb, i
Varaždinske burze d.d., Varaždin, dostavljenim na zahtjev Komisije (u predmetu:
klasa: 450-08/05-01/297), na Zagrebačkoj bur­zi d.d., Zagreb u zadnja tri mjeseca prije nastanka obveze objav­ljivanja ponude za
preuzimanje nije bilo trgovine dionicama Izdavatelja, niti kroz trgovinski
sustav niti putem dražbi, dok je u istom razdoblju na Varaždinskoj burzi d.d.,
Varaždin, ostvarena prosječna cijena od 295,88 kuna, te je utvrđeno da je
cijena izražena u ponudi za preuzimanje u iznosu od 295,88 po dionici, utvrđena
u skladu s odredbom članka 4. stavka 4. i članka 15. stavci 4. i 6. Zakona.

V. Ponuditelj je vlasnik 744.506 redovnih
dionica Izdavatelja, a temeljni kapital Izdavatelja podijeljen je na 903.220
redovnih dio­nica, nominalne vrijednosti 200,00 kuna
svaka. Novčana sredstva potrebno je osigurati sukladno odredbi članka 9. stavka
1. Zakona, za plaćanje preostalih 158.714 dionica Izdavatelja s pravom glasa, u
iznosu od najmanje 46,960.298,32 kuna. Uvidom u Garanciju broj 7388/05 koju je
11. kolovoza 2005., u korist svih dioničara Izdavatelja, izdala HVB SPLITSKA
BANKA d.d., Split, R. Boškovića 16, s rokom važenja do 17. listopada 2005.,
utvrđeno je da je Ponuditelj osigurao sredstva u iznosu od 46,960.298,32 kuna.

VI. Nadalje, utvrđeno je da su Zahtjevu
priložene potvrde o pla­ćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine«, broj 115/02. i 43/03.).

VII. Budući daje Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-450-08/05-02/116

Urbroj: 567-01/05-4

Zagreb,
11. kolovoza 2005.

Zamjenik

Predsjednika Komisije

**Ivo Šulenta, v. r.**

Rješenje, NN 99/2005-1940